Λίνταου

Ιστορία

Το όνομα Λίνταου αναφέρεται για πρώτη φορά από ένα μοναχό του Σανκτ Γκάλεν σε έγγραφο του 882, σύμφωνα με το οποίο ο Αδαλβέρτος, κόμης της Ραιτίας, είχε ιδρύσει γυναικεία μονή επάνω στο νησί. Υπάρχουν πάντως και κατάλοιπα ρωμαϊκού οικισμού του 1ου αιώνα μ.Χ. στη γειτονική περιοχή του Aeschach.
Το 1180 ιδρύθηκε ο ναός του Αγίου Στεφάνου, ενώ το 1224 οι Φραγκισκανοί ίδρυσαν και ανδρικό μοναστήρι πάνω στο νησί. Το 1274/75 το Λίνταου ανακηρύχθηκε «Αυτοκρατορική Ελεύθερη Πόλη» υπό τον βασιλέα Ροδόλφο Α΄ της Γερμανίας. Το 1430 περίπου 15 Εβραίοι της πόλης κάηκαν ζωντανοί κατηγορούμενοι για τη δολοφονία ενός παιδιού Χριστιανών. Το 1528 το Λίνταου αποδέχθηκε τη θρησκευτική Μεταρρύθμιση, πρώτα την Τετραπολιτανή Ομολογία και μετά την Ομολογία της Αυγούστας. Μετά τον Τριακονταετή Πόλεμο, το 1655, οργανώθηκε η πρώτη «Εορτή των Παιδιών» (Lindauer Kinderfest) στη μνήμη των χρόνων του πολέμου.
Μετά τη διάλυση της Αγίας Ρωμαϊκής Αυτοκρατορίας του Γερμανικού Έθνους, το Λίνταου έχασε την ιδιότητα της Αυτοκρατορικής Ελεύθερης Πόλεως το 1802 και πέρασε στην εξουσία του κόμη Καρόλου Αυγούστου φον Μπρέτσενχάιμ, ο οποίος έδωσε την πόλη και το μοναστήρι στο Βασίλειο της Αυστρίας το 1804. Το επόμενο έτος όμως η Αυστρία επέστρεψε το Λίνταου στη Βαυαρία.
Το 1853 κατασκευάσθηκε ένα φράγμα για να συνδέσει τον σιδηρόδρομο από το Μόναχο με το νησί. Το 1856 κατασκευάσθηκε ένα νέο λιμάνι με χαρακτηριστικό του το γλυπτό ενός λιονταριού μαζί με τον μοναδικό φάρο σε ολόκληρη τη Βαυαρία.
Το 1922 οι ανεξάρτητες κομητείες του Aeschach, του Χόυρεν και του Ρέουτιν συγχωνεύθηκαν με την κομητεία του Λίνταου. Μετά τον Β΄ Παγκόσμιο Πόλεμο η πόλη υπάχθηκε στη γαλλική διοίκηση και απετέλεσε μέρος αρχικώς του κρατιδίου Württemberg-Hohenzollern και μετά της Βάδης-Βυρτεμβέργης. Το 1955 επιστράφηκε στη Βαυαρία.

Οικονομία

Μία από τις σημαντικές εμπορικές οδούς από τη Νυρεμβέργη στην Ιταλία περνούσε κάποτε από το Λίνταου. Η αλιεία στη λίμνη διεδραμάτισε επίσης μεγάλο ρόλο στην οικονομία της μικρής πόλης. Κατά τον 19ο αιώνα το Λίνταου ήταν κέντρο υφαντουργίας, ενώ σήμερα έχει μία εδραιωμένη βιομηχανική και τουριστική οικονομία, με εστιατόρια, ξενοδοχεία και πανσιόν. Ενοικιαζόμενα διαμερίσματα για οικογένειες σε διακοπές (Ferienwohnung) βρίσκονται επίσης παντού στην περιοχή. Εξάλλου, πολυάριθμα αγροκτήματα γύρω από την πόλη παράγουν μήλα, αχλάδια, φράουλες και επεξεργασμένα προϊόντα, όπως φρουτοχυμούς, κρασί και απεσταγμένα οινοπνευματώδη. Ως αποτέλεσμα, το Λίνταου έχει πολύ μικρή ανεργία.

Σιδηρόδρομος

Ο σιδηροδρομικός σταθμός εξυπηρετεί δρομολόγια κυρίως από και προς το Φρίντριχσχαφεν ή το Μπρέγκεντζ της Αυστρίας, και μακρύτερα, όπως τη Ζυρίχη και το αεροδρόμιό της με τα ελβετικά τρένα SBB RABDe 500.

Λεωφορεία

Τα λεωφορεία του συστήματος Stadtbus Lindau αναχωρούν από κάθε σταθμό κάθε 30 λεπτά μέχρι τις 22.30 καθημερινά, με ειδικά δρομολόγια για έκτακτες εκδηλώσεις και φεστιβάλ. Το σύστημα των λεωφορείων είναι ένας πολύ χρήσιμος τρόπος για τη μετακίνηση ατόμων όλων των ηλικιών.

Οδικές μεταφορές

Το Λίνταου συνδέεται με τον αυτοκινητόδρομο Autobahn A96 (E43) και με εθνικές οδούς όπως τις B31 και B12. Ο A96 ενώνεται με τον αυστριακό Autobahn A14 αμέσως μετά την περίπου 7 χιλιομέτρων σήραγγα του όρους Pfänder.

Αεροδρόμια

Το Λίνταου δεν έχει δικό του αεροδρόμιο, αλλά βρίσκεται πολύ κοντά σε εκείνα του Φρίντριχσχαφεν και του Μέμινγκεν, που εξυπηρετούν συνήθως τους Γερμανούς τουρίστες. Για τις μακρινές διεθνείς πτήσεις συνιστώνται τα αεροδρόμια του Μονάχου, της Ζυρίχης ή της Στουτγκάρδης.

Υπηρεσίες κοινής ωφελείας

Ο τοπικός πάροχος υπηρεσιών κοινής ωφελείας είναι η ιδιωτική εταιρεία Stadtwerke Lindau: Παρέχει το ηλεκτρικό ρεύμα, την υδροδότηση, τις τηλεπικοινωνίες, ενώ λειτουργεί και τα δημοτικά λουτρά.

Τοπικά ΜΜΕ

Το Λίνταου έχει μία εδραιωμένη καθημερινή εφημερίδα, τη Lindauer Zeitung, τμήμα της Schwäbische Zeitung. Μία άλλη εφημερίδα είναι η Bürgerzeitung Lindau (BZ), που κυκλοφορεί δύο φορές την εβδομάδα, διανέμεται δωρεάν και περιέχει π.χ. τις ανακοινώσεις του δήμου, αλλά και πολύ ενδιαφέροντα μικρά άρθρα για τοπικά γεγονότα, δουλειές, επετείους και πολλά άλλα. Αμφότερες οι εφημερίδες κυκλοφορούν τόσο σε έντυπη μορφή, όσο και στο διαδίκτυο.

Εκπαίδευση

Το Λιντάου έχει δύο λύκεια, ένα γυμνάσιο θηλέων και ένα αρρένων, καθώς και αρκετά δημοτικά σχολεία. Πριν από λίγα χρόνια ολοκληρώθηκε η ανέγερση ενός πρότυπου νέου δημόσιου νηπιαγωγείου με παιδικό σταθμό (Kita, Kindertagestätte). Υπάρχει υψηλή ζήτηση για παιδική φροντίδα και ο δήμος είναι υποχρεωμένος από την κυβέρνηση της Βαυαρίας να την παρέχει για κάθε παιδί.

Κλίμα

Το Λίνταου βρίσκεται σε εύκρατη ζώνη με καλώς καθορισμένες τις 4 εποχές του έτους. Οι χειμώνες μπορεί να είναι ψυχροί, με τη θερμοκρασία να πέφτει μέχρι και τους -20 °C σε κάποιες χρονιές. Μία φορά κάθε 50 ως 100 έτη περίπου αναφέρεται ότι η λίμνη παγώνει σε έκταση και βάθος αρκετό ώστε να μπορεί να κρατήσει το βάρος ενός αυτοκινήτου. Τα καλοκαίρια θα αναδίνουν πάντα μία υγρή ζέστη, εξαιτίας της παρουσίας της λίμνης. Μεγάλες καλοκαιρινές θύελλες, νεροποντές και καταιγίδες είναι συνηθισμένες, με ανέμους π.χ. 8 μποφόρ. Η λίμνη είναι συνήθως ήρεμη, αλλά υπάρχει ένα σύστημα συναγερμού με φώτα για τα μικρά σκάφη, ιδίως τα ιστιοπλοϊκά, που προειδοποιεί για την έλευση θυελλωδών ανέμων.